Jan E. Jørgensen (V), 2025-05-09:
Tak til justitsministeren, og tak til hr. Bjørn Brandenborg fra Socialdemokratiet for, at vi nåede i mål.
Jeg tror, jeg vil fokusere det meste af min tale på det her opholdsforbud, som hr. Bjørn Brandenborg også var inde på.
Men når sådan noget sker, lukker vi jo ikke svømmehallen.
Altså, så siger vi jo ikke: Okay, der er ballade i den her svømmehal, så nu lukker vi den, og så er der ikke nogen, der kan svømme.
Det var jo det, som Socialdemokratiet i sin tid foreslog med sit opholdsforbud, da vi havde en rent socialdemokratisk regering.
Det var, at hvis der var ballade på Blågårds Plads eller Anker Jørgensens Plads eller Rådhuspladsen eller for den sags skyld Christiansborg Slotsplads, så kunne man lukke pladsen for alle, sådan at man ikke måtte stå og vente på en S-togsperron på at hente sin gamle mor, måske, der havde svært ved at finde rundt.
Det ville være ulovligt.
Man måtte ikke sidde på en bænk og spise en is.
Det ville være ulovligt.
Vi havde diskussioner om, hvorvidt man måtte stoppe op og binde sit snørebånd.
Det måtte man så vistnok godt.
Og hvis man var ude at gå tur med sin hund, måtte man vistnok også godt holde en lille pause, afhængig af hvor lang tid pausen varede.
Måtte man stå og kigge på et butiksvindue?
Det var heller ikke helt klart.
Det måtte man nok ikke.
Man måtte heller ikke stå i kø foran en butik.
Det var et lovforslag, som løste et problem, men på en måde, så man skabte en række større problemer.
Man skal ikke slå søm i væggen med en bazooka.
Det får måske nok sømmet til at gå ind i væggen, men det skaber et kæmpestort hul, som ikke er særlig praktisk.
Altså, vi smider ballademagerne væk; vi smider dem væk, der står og sælger hash; vi smider dem væk, der står og råber ad andre; vi smider dem væk, der ikke kan finde ud af at opføre sig ordentligt; men vi straffer altså ikke hele lokalområdet ved at sige: Nu er der så opholdsforbud her; nu får alle en bøde på 15.000 kr., hvis man sidder på en bænk, også selv om de skilte måtte være taget ned, hvor der stod, at der var opholdsforbud på den pågældende plads.
Det er noget af det, jeg er allermest stolt af i min tid i Folketinget, altså at vi fik stoppet det her, for det ville have givet kæmpe ballade i de områder, hvor en række mennesker helt uretmæssigt, uden at de selv havde gjort noget som helst, ville få forbud mod adgang til bestemte områder.
Det, der står i lovforslaget nu, er, at man kan få et individuelt forbud, altså ikke et generelt forbud, mod at tage ophold i et bestemt sted.
Så tager lovforslaget også fat om, at Ungdomskriminalitetsnævnet som en del af en afgørelse skal kunne forbyde et barn eller den unge, som har været for nævnet, at færdes eller opholde sig i et bestemt område i en periode.
Med lovforslaget får bl.a. boligorganisationer og foreninger også bedre muligheder for at opsætte kameraovervågning, f.eks. i udsatte boligområder, hvor trygheden jo altså desværre ofte halter ganske meget.
Der lægges op til at skærpe straffen for bl.a. gadeuorden, voldelig optræden og uanstændig opførsel, når det sker i en nattelivszone.
Og flere kriminelle skal kunne udelukkes fra nattelivet.
Fremover skal bl.a. voldtægt også kunne medføre et opholdsforbud i nattelivet, hvis altså forbrydelsen er begået i nattelivet eller i tilknytning til den dømtes færden i nattelivet.
Samtidig udvides opholdsforbud i nattelivet fra op til 2 år til nu at være op til 4 år.
Kort sagt: Vi skal udelukke dem, der ødelægger festen for alle andre.
Som det sidste vil jeg nævne, at lovforslaget også indeholder en kriminalisering af det, der hedder stealthing – og det må man jo godt sige, for der er ikke et dansk udtryk for det – altså i praksis det, at man under samleje tager kondomet af, og det er selvfølgelig noget svineri, der skal være kriminaliseret.
Det er et sympatisk forslag, og det sender et klart signal.
Men alt i alt er det altså et glimrende lovforslag.
Vi havde håbet, at Socialdemokratiet havde takket for at have bragt partiet ud af den vildfarelse, man tidligere var i, men vi er glade for, at vi har nået et rigtig, rigtig godt resultat sammen.